Царква прытулку Сьвятога Яна (Талін)

Царква́ прыту́лку сьвято́га Я́на (па-эстонску: Jaani Seegi kirik) — лютэранская царква ў Таліне па адрасе Тартуская шаша, 16А. Помнік архітэктуры XV—XVIII стагодзьдзяў. З 1994 року будынак царквы, які шмат стагодзьдзяў адносіўся да комплексу будынкаў прытулку для старых сьвятога Яна, знаходзіцца ў арэндзе ў Армянскай Апостальскай царкве Эстоніі. Мінуўшчына У XIV стагодзьдзі ў комплексе лепразорыю сьвятога Яна паўстала першая каплічка. Да XVI стагодзьдзя прытулак быў багатай, эканамічна і юрыдычна аўтаномнай установай, з уладаньнямі ў Хар’юмаа, Вірумаа; шпіталём, жылымі кварталамі для пракажэных, вадзяным млыном, стайняй, кузьняй, саўнай і іншымі збудаваньнямі ў Таліне. Падзеі Лівонскай вайны змусілі талінскі магістрат прыняць рашэньне праз знос капліцы з прычыны блізкасьці да мескіх муроў. Будынак мог стаць умацаваньнем у руках падыходзячага ворага, і ў 1570 року ўвесь комплекс лепразорыю быў зруйнаваны. Па вайне, напрыканцы стагодзьдзя, ён быў адноўлены, але ўжо ня меў ранейшага багацьця і стаў звычайным шпіталём і прытулкам для старых. Замест капліцы ў 1648 року была пабудаваная царква, але ўжо ў іншым месцы. У XVIII стагодзьдзі яна была павялічаная. У XIX стагодзьдзі царкву пакрылі шчытавым дахам і дабудавалі нэабарочную вежу. За савецкім часам царква выкарыстоўвалася як склад. У траўні 1994 будынак, які належыць Эстонскай лютэранскай царкве, аддадзены ў арэнду на 99 рокаў парафіі сьвятога Рыгора Армянскай Апостальскай царквы Эстоніі. Суполка, зарэгістраваная ў 1993 року, занялася яе рэстаўрацыяй і добраўпарадкаваньнем. На пэрыяд перабудовы армянскія набажэнствы ладзіліся ў памяшканьнях Швэдзкай царквы Таліну. 17 чэрвеня 2001, да 1700-рочча заснаваньня хрысьціянскай дзяржаўнасьці ў Армэніі, адбылося асьвечаньне адрэстаўраванага храма, да гэтае даты ў царкоўным двары быў усталяваны хачкар, прывезены з Армэніі. У царкве знаходзяцца копіі твораў знакамітых армянскіх мастакоў з выявамі Багародзіцы Марыі, сьвятога Рыгора Асьветніка, Мясропа Маштоца, сьвятога Саркіса(en), Хрыста Збавіцеля. Крыніцы Вонкавыя спасылкі Гісторыя шпіталя сьвятога Яна (анг.) Храмы падарожнікаў (анг.) Афіцыйная бачына Армянскай Апостальскай царквы Эстоніі (рас.)